Në muzeumin e ri të spiunazhit në Nju Jork
Një muzeum i ri mundëson vizitorët të provojnë aftësitë e tyre në rolin e agjentit sekret që i ngjason James Bondit.
Muzeumi “Spyscape” eksploron të gjitha aspektet e spiunazhit në të shtatë galeritë dhe pavionet. Vizitorët mund të provojnë aty edhe aftësitë e veta për të qenë agjent i fshehtë. Shelby Prichard është shef i stafit në muzeum. Çdo galeri tregon objekte që lidhen me spiunazhin, si makina aktuale “Enigma” e përdorur nga gjermanët për të deshifruar mesazhet gjatë Luftës së Dytë Botërore. Maska e përdorur nga hakerët e grupit global “Anonymous” ku duket edhe kodi i individit që mbante maskën. Një pavion në seksionin e hetimeve të spiunazhit titullohet “Ushqime deti nga Skllevërit”. Fjala është për një seri raportimesh të bëra nga agjencia Associated Press që kanë fituar Çmimin Pulitzer dhe që tregojnë se si peshqit e kapur me punën e detyruar të skllevërve në Azinë Juglindore përfundonin në kuzhinat amerikane. Për të hetuar këto, Associated Press përdori satelitët për gjurmimin e anijeve me prodhime deti të kapura nga njerëz të kthyer në skllevër. U gjurmua gjithashtu sesi peshqit e kapur transferoheshin nëpër objekte të ndryshme. Për ngritjen e muzeumit kontribuan ish-agjentë të fshehtë, hakerë dhe pjestarë të agjencive të zbulimit. Ndaj edhe vizita në “Spyscape” të ofron ndjesinë e një “misioni” të vërtetë.